हनुमान जयंती के मौका प देश के सबसे उंचा हनुमान जी के मूर्ति के मध्य प्रदेश के छिंदवाडा में बनल एगो नया मंदिर में प्राण प्रतिष्ठा होई। लेकिन हैरानी के बात बा कि ‘हिंदुत्व’ के माला फेरे वाली भाजपा के नेता ए समारोह में मौजूद ना रहीहे, ना संघ, ना बजरंग दल से केहू पहुंची।
भाजपा अवुरी संघ परिवार के ए समारोह में ना पहुंचे के पीछा एगो बड़ राजनीतिक कारण बा। असल में ए मंदिर के निर्माण 9 बेर के सांसद अवुरी कांग्रेस नेता कमलनाथ करवले बाड़े। एक अप्रैल के हनुमान जयंती के मौका प 101.8 फूट उंचा एगो मूर्ति के छिंदवाडा में नाया-नाया बनल एगो मंदिर में स्थापित कईल जाई, जवन कि अभी तक के सबसे बड़ हनुमान मूर्ति होई।
ए मंदिर अवुरी हनुमान जी के मूर्ति के बारे में खुद कमलनाथ अंग्रेजी अखबार इकनोमिक टाइम्स से कहले, “इ प्रतिमा दिल्ली के छत्तरपुर वाली प्रतिमा से 8 इंच उंचा होई। हमार हनुमान जी में आस्था बा अवुरी ओकरे चलते तीन साल के मेहनत से हम ए मंदिर के बनावे के काम पूरा करवले बानी।”
याद रहे कि दिल्ली के छत्तरपुर मंदिर में स्थापित हनुमान जी के मूर्ति के अभी तक के सबसे उंचा मूर्ति मानल जाला।
एक अप्रैल के छिंदवाडा में जब कमलनाथ के बनावल मंदिर में देश के सबसे विशाल हनुमान मूर्ति के प्राण प्रतिष्ठा होई, तब अध्यात्मिक गुरु मोरारी बापू भी मौजूद रहीहे अवुरी एगो विशेष सत्संग कार्यक्रम के आयोजन होई। कांग्रेस नेता कहले कि हनुमान जयंती के मौका प हनुमान जी के मूर्ति के हवाई परिक्रमा के आयोजन भी होई। कमलनाथ ए मौका प होखेवाला कार्यक्रम के तैयारी में जुटल बाड़े अवुरी समूचा व्यवस्था के देखरेख खुद करतारे।
मध्य प्रदेश में विधानसभा चुनाव कुछ महीना में होई। ओकरा से पहीले मंदिर अवुरी मोरारी बापू के दौरा बहुत खास महत्व राखता। मालूम रहे कि मोरारी बापू गुजरात चुनाव से पहीले अपना समर्थकन से कहले रहले कि, “चुनाव में मतदान से पहीले बस अतने याद राखे के बा कि नेता ओइसन होखे जवन कि सत्ता में अईला के बादो धरम के राह (सही रास्ता) प चले,” अवुरी गुजरात चुनाव के हाल आज सभके पाता बा।
ओने छिंदवाडा के स्थानीय लोग हनुमान जयंती के मौका प कमलनाथ के बनावल मंदिर के प्राण प्रतिष्ठा समारोह अवुरी सबसे उंचा मूर्ति के स्थापना से खुश बाड़े अवुरी आशा करतारे कि कांग्रेस अध्यक्ष राहुल गांधी जब राज्य में चुनाव प्रचार शुरू करीहे त ए मंदिर में दर्शन करे अईहे।
हालांकि छिंदवाडा लोकसभा क्षेत्र के तहत आवे वाला विधानसभा सीट प फ़िलहाल भाजपा के दबदबा बा अवुरी कांग्रेस के मुकाबले इहाँ भाजपा के जादे सीट बा। लेकिन जहां तक लोकसभा सीट के सवाल बा त अभियो कमलनाथ के सोझा केहू नईखे देखाई देत।
स्थानीय लोग कहतारे कि कमलनाथ ए इलाका में दर्जनों मंदिर, शिक्षा संस्थान, अस्पताल अवुरी ट्रेनिंग सेंटर बनवले बाड़े। संगही, कमलनाथ के इलाका के विकास राज्य के बाकी हिस्सा के मुकाबले भी जादे भईल बा।
ए क्षेत्र में दर्जनों आधुनिक ट्रेनिग सेंटर चलता, जवना में अलग-अलग काम के ट्रेनिंग दिहल जाला अवुरी हजारों युवा अभी तक ए केंद्र के फायदा उठा चुकल बाड़े। रिंग रोड, आधुनिक रेलवे स्टेशन अवुरी दिल्ली खाती सीधा ट्रेन अवुरी फोर लेन हाईवे कमलनाथ के विकास के कहानी अलग से बतावता।
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva